U-I-64/15, Up-306/15
Natisni
Opravilna št.:
U-I-64/15, Up-306/15
Datum odločitve:
17. 7. 2015
Objavljeno:
Neobjavljeno | 24. 7. 2015
ECLI:
ECLI:SI:USRS:2015:U.I.64.15
Akt:
Zakon o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 70/97 in 38/99), 3. al. 1. odst. 38. čl.

Ustavna pritožba zoper sklep Vrhovnega sodišča št. VIII DoR št. 4/2015 z dne 25. 2. 2015 in zoper sodbo Višjega delovnega in socialnega sodišča št. Pdp 706/2014 z dne 22. 10. 2014 v zvezi s sodbo Delovnega in socialnega sodišča v Ljubljani št. I Pd 2539/2013 z dne 17. 4. 2014
Izrek:
Pobuda za začetek postopka za oceno ustavnosti tretje alineje prvega odstavka 38. člena Zakona o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 70/97 in 38/99) v delu, v katerem se nanaša na dopust iz naslova skrbi za otroke, se zavrne.
Ustavna pritožba zoper sklep Vrhovnega sodišča št. VIII DoR št. 4/2015 z dne 25. 2. 2015 in zoper sodbo Višjega delovnega in socialnega sodišča št. Pdp 706/2014 z dne 22. 10. 2014 v zvezi s sodbo Delovnega in socialnega sodišča v Ljubljani št. I Pd 2539/2013 z dne 17. 4. 2014 se ne sprejme.
Evidenčni stavek:
Ustavno sodišče pobudo za začetek postopka za oceno ustavnosti zavrne, če od odločitve ni pričakovati rešitve pomembnega pravnega vprašanja.
Ustavno sodišče ustavne pritožbe ni sprejelo v obravnavo, ker niso izpolnjeni pogoji iz drugega odstavka 55.b člena Zakona o Ustavnem sodišču.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 26.2, 55.b.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon, posamični akt
Vlagatelj:
Samo Košir, Ljubljana
Datum vloge:
5. 5. 2015
Vrsta odločitve:
sklep
Vrsta rešitve:
zavrnitev, nesprejem ustavne pritožbe
Dokument:
US30718
Dokument v PDF obliki:
U-I-64-15, Up-306-15.pdf
150 KB
Prenesite datoteko
U-I-64/15-8
Up-306/15-9
17. 7. 2015
SKLEP
Ustavno sodišče je v postopkih za preizkus pobude in ustavne pritožbe Sama Koširja, Ljubljana, na seji 17. julija 2015
sklenilo:
1. Pobuda za začetek postopka za oceno ustavnosti tretje alineje prvega odstavka 38. člena Zakona o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 70/97 in 38/99) v delu, v katerem se nanaša na dopust iz naslova skrbi za otroke, se zavrne.
2. Ustavna pritožba zoper sklep Vrhovnega sodišča št. VIII DoR št. 4/2015 z dne 25. 2. 2015 in zoper sodbo Višjega delovnega in socialnega sodišča št. Pdp 706/2014 z dne 22. 10. 2014 v zvezi s sodbo Delovnega in socialnega sodišča v Ljubljani št. I Pd 2539/2013 z dne 17. 4. 2014 se ne sprejme.
OBRAZLOŽITEV
1. Sodišče prve stopnje je zavrnilo tožbeni zahtevek pritožnika za razveljavitev sklepa tožene stranke v delu, s katerim je bilo pritožniku določeno število dni dopusta iz naslova skrbi za otroke za leto 2013, in za razveljavitev sklepa pritožbenega organa, ki je potrdil prvostopenjski sklep. Zavrnilo je tudi tožbeni zahtevek pritožnika za določitev enega dodatnega dneva dopusta iz naslova skrbi za otroke za omenjeno leto. Višje delovno in socialno sodišče je potrdilo takšno odločitev. Vrhovno sodišče je zavrnilo predlog pritožnika za dopustitev revizije.
2. Pritožnik je zoper navedene odločitve sodišč vložil ustavno pritožbo. Hkrati z ustavno pritožbo je vložil tudi pobudo za začetek postopka za oceno ustavnosti tretje alineje prvega odstavka 38. člena Zakona o delavcih v državnih organih (v nadaljevanju ZDDO) v delu, v katerem se nanaša na določitev dopusta iz naslova skrbi za otroke. V uvodu pobude sicer navaja, da jo vlaga zoper 38. člen ZDDO v celoti, vendar pa iz njene vsebine izhaja, da se dejansko nanaša le na navedeni del te določbe.
3. Pritožnik očita sodiščem, da se niso opredelila do njegovih očitkov o protiustavnosti ZDDO, s čimer naj bi mu kršila pravico do enakega varstva pravic iz 22. člena Ustave. Zatrjuje neskladje izpodbijane ureditve in izpodbijanih sodb, izdanih na takšni podlagi, s 14., 53., 54. in 56. členom Ustave. Poseženo naj bi bilo v pravico delavcev – staršev do vzgajanja svojih otrok, v pravico do varovanja družine, očetovstva in varovanja otrok ter v pravico otrok, katerih starši so delavci v državnih organih, do posebnega varstva in skrbi. Zakonodajalec naj bi na podlagi družbenega položaja popolnoma neupravičeno in brez razumnih razlogov diskriminiral delavce, zaposlene v državnih organih, in njihove otroke. V zvezi s tem opozarja na ugodnejšo ureditev v Zakonu o delovnih razmerjih (Uradni list RS, št. 42/02 in 103/07 – ZDR, in Uradni list RS, št. 21/13 in 78/13 – popr. – ZDR-1).
4. Po drugem odstavku 26. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Pomembno ustavnopravno vprašanje, kadar se pobuda vlaga hkrati z ustavno pritožbo, pa je lahko samo tisto, ki je odločilno za sprejem ustavne pritožbe v obravnavo. Po oceni Ustavnega sodišča ta pobuda ne odpira pomembnih ustavnopravnih vprašanj, zato jo je Ustavno sodišče zavrnilo (1. točka izreka).
5. Ustavno sodišče ustavne pritožbe ni sprejelo v obravnavo, ker niso izpolnjeni pogoji iz drugega odstavka 55.b člena ZUstS (2. točka izreka).
6. Zaradi navedene odločitve se Ustavno sodišče ni opredeljevalo do vprašanja, ali so izpolnjene procesne predpostavke za obravnavo pobude in ustavne pritožbe.
7. Ustavno sodišče je sprejelo ta sklep na podlagi drugega odstavka 26. člena in drugega odstavka 55.b člena ZUstS
ter prve alineje tretjega odstavka 46. člena
Poslovnika Ustavnega sodišča (Uradni list RS, št. 86/07, 54/10 in 56/11)
v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik